Янко Виславски

Янко Виславски (*16. юлия 1919—†23. авґуста 1978), финансийни службенїк, новинар-прекладач, финансийни инспектор.

 Биоґрафия 
Янко Виславски ше народзел у Руским Керестуре 16. юлия 1919. року у селянскей фамилиї. Оцец Данил и мац Ирина родз. Шимко. Янко мал двох братох, Данила и Дюру. По законченю основней школи у своїм валалє уписал ше до класичней ґимназиї у Заґребе, дзе и матуровал. После матурованя уписал ше на студиї права, алє кед почала Друга шветова война вон претаргнул студиї и врацел ше до Руского Керестура. 

Зоз театралну дїялносцу Янко Виславски ше почал занїмац ище як ґимназиялєц 1937. року. Як зазначене у писаних жридлох, першу улогу (Синов пайташ) одбавел у театралним фалаце Мац Романа Сурмача, даваним 15. авґуста 1937. року на Дзень Просвити у Руским Керестуре. Вон теди бул дома на школских ферийох. У 1938. року, тиж под час школских ферийох, наступа у фалаце Ивана Франка Учитель у улоги Жида. До Руского Керестура сцигла векша ґрупа вибеженцох зоз Карпатскей України кед ю окупировали Мадяре. Медзи нїма були и члени театра зоз Хусту. Янко Виславски ше 1939. року, под час ферийох, уключел до роботи драмскей ґрупи режисера и ґлумца по професиї Юрия Авґустина Шереґия, основаней у Руским Керестуре. Достал улогу Андрия у театралним фалаце Суходольского Хмара.

По Шереґийовим одходу з Руского Керестура Виславски предлужел ґлумиц под режисерску руку учителя Михайла Ковача (1940–1941), а кед и Ковач бул примушени пре окупацию Бачкей виселїц ше до Шиду (котри ше нашол у гранїцох тедишнєй Нєзависней Держави Горватскей), Янко Виславски участвовал у представох котри у рамикох Орґанизациї грекокатолицкей младежи пририхтовали Ириней Тимко и Петро Ризнич (1942–1943).

Нєодлуга, на початку 1944. року, Янко Виславски бул реґрутовани и послати до Ерделю у Мадярскей. У другей половки 1944. року ше му удало, з двома пайташами, сцекнуц з мадярского войска и придац ше румунским партизаном. По законченю войни врацел ше до Руского Керестура. Понеже после войни нє предлужел студиї, вон почал робиц як службенїк перше у керестурским млїну, а познєйше бул унапредзени и премесцени до Кули, до Срезкей дирекциї млїнских орґанизацийох.

Янко Виславски ше винчал зоз Марию Сабадош (Лисого). У малженстве мали двох синох, Боґдана и Владимира. 
алт=Преславйованє 1. мая 1953. року у друкарнї Руского слова.|мини|413x413п|Преславйованє 1. мая 1953. року у друкарнї Руского слова. Стоя, з лїва: Любо Малацко, Любомир Такач зоз дзивчецом Олґу, Олґа Такач, Мария Виславски, над ню Дюра Биндас мл., Цецилия Колєсар, Єфрем Колєсар, Янко Дудаш, Яким Варґа Лемко, под нїм Янко Джуня Борец, Янко Виславски, нєпозната, за ню нєпознати, Томислав Рац. Куча: нєпозната, Дюра Дудаш, мали Боґдан Виславски, Янко Будински Бруґош, Гавриїл Колєсар, Нада Сеґеди, Витомир Бодянєц, мала Любка Такач, Василь Мудри, Мижо Биндас, Яким Роман, Весна и Борис Ердельово, Яким Джуня и Юлин Рац.
У 1950. року, на вимогу тедишнього главного и одвичательного редактора Руского слова, Янко Виславски премесцени до редакциї тих новинох на длужносц новинара–прекладача. Попри роботи на пририхтованю новинох, вон преложел кнїжку М. В. Ґоґоля Тарас Бульба и ище дзепоєдни. Врацанє на роботу до Руского Керестура оможлївело му же би ше знова уключел до театралней дїялносци, цо, медзи иншим, и бул циль тих цо потримали редактора же би го глєдал од одвичательних факторох.

У 1954. року Янко Виславски преходзи на службу до Нового Саду по власним жаданю як кнїжководитель у Ремеселнїцкей столарскей задруґи, а 1959. року преходзи на службу до Нафтаґасу, дзе о єден час постал интерни финансийни инспектор. Часто бул обовязни путовац по филиялох тей велькей фирми, та то була причина же ше 1973. року престал занїмац зоз драмску дїялносцу як ґлумец-аматер, алє у самоуправних орґанох тедишнього Аматерского руского театра Дядя робел аж по 1975. рок.

На рочней схадзки АРТ Дядя 1974. Янкови Виславскийови уручена Златна плакета за 35 роки аматерскей театралней дїялносци, як першому ношительови того найвисшого припознаня у руским театру.

Янко Виславски умар у Новим Садзе 23. авґуста 1978. року, дзе є и поховани.

  Ґлумел у тих театралних фалатох 
+РокТеатрални фалатУлогаМесто1937.Роман Сурмач (Є. Луцик): МAЦ Пайташ Руски Керестур1938.Иван Франко: УЧИТЕЛЬЖид ”1939.А. Л.. Суходольски: ХМАРААндрий ”1940.М. Старицки: ОЙ, НЕ ХОДИ ГРИЦЮХома ”1943.К. Ванченко: ЗАВРАЧАНЕ БЛАГОБуц ”1943.А. Л. Суходольски: ХМАРА ”1950.А.Н. Островски: ЛЄС ”1951.Б. Нушич: ОБИЧНИ ЧЛОВЕКВичентиє ”1951.А. П. Чехов: КАРЧМА НА ГЛАВНЕЙ ДРАГИБорцов ”1952.К. Ванченко: ЗАВРАЧАНЕ БЛАГОБуц ”1953.Михайло Ковач: НА ШВИТАНЮКаламар ”1955.Михайло Ковач: НА ШВИТАНЮКаламар Нови Сад1970.Славомир Мрожек: ПОЛИЦАЄГарештанєц ”1971.Питер Юстинов: РОМАНОВ И ДЮЛИЄТАФамулус ”1973.А. П. Чехов: СПИТОВАНЄЛомов ”
 Режирал тоти фалати 
+РокТеатрални фалатМесто1952.К. Ванченко: ЗАВРАЧАНЕ БЛАГОРуски Керестур1955.А. П. Чехов: СПИТОВАНЄ Нови Сад1968.Марк Камелоти: ЗЛЄТОВАНЄ У ПАРИЗУ ”

 Литература 
 Дюра Латяк: „Янко Виславски, финансийни службенїк, новинар-прекладачˮ - 50 роки Драмского меморияла Петра Ризнича Дядї, Завод за културу войводянских Руснацох, НВУ Руске слово и Дом култури Руски Керестур, Нови Сад, 2018, бок 134-135.

Катеґория:Руснаци у Сербиї
Катеґория:Керестурци
Катеґория:Службенїки
Катеґория:16. юлий
Катеґория:Народзени 1919
Катеґория:23. авґуст
Катеґория:Умарли 1978
Катеґория:Ґлумци аматере